กรมชลประทาน ต้อนรับคณะ สมาชิกวุฒิสภา (สว.) ติดตามการบริหารจัดการน้ำและการแก้ไขปัญหาภัยแล้งในจังหวัดเชียงใหม่
พลเอก ทวีป เนตรนิยม และคณะสมาชิกวุฒิสภา ลงพื้นที่ติดตามการบริหารจัดการน้ำและการแก้ไขปัญหาภัยแล้งในพื้นที่จังหวัดภาคเหนือ (ตอนบน) โดยมีนายรัฐพล นราดิศร รองผู้ว่าราชการจังหวัดเชียงใหม่ นายจรินทร์ คงศรีเจริญ ผู้อำนวยการโครงการชลประทานเชียงใหม่ พร้อมด้วยผู้แทนจากหน่วยงานที่เกี่ยวข้องเข้าร่วมประชุมรับฟังแนวทางการบริหารจัดการน้ำและการแก้ไขปัญหาภัยแล้งในพื้นที่จังหวัดเชียงใหม่ผู้อำนวยการโครงการชลประทานเชียงใหม่ เปิดเผยว่า จากการเปลี่ยนแปลงของสภาพอากาศที่ไม่สามารถควบคุมได้ ส่งผลให้ในช่วงที่ผ่านมามีปริมาณฝนตกต่ำกว่าค่าเฉลี่ยทำให้ปริมาณน้ำต้นทุนในแหล่งน้ำต่างๆ มีปริมาณลดน้อยลง ปัจจุบันเขื่อนแม่งัดสมบูรณ์ชลมีปริมาณน้ำประมาณ 101 ล้าน ลบ.ม. หรือคิดเป็นร้อยละ 38 ของความจุอ่าง ส่วนเขื่อนแม่กวงอุดมธารามีปริมาณน้ำประมาณ 57 ล้าน ลบ.ม. หรือคิดเป็นร้อยละ 22 ของความจุอ่าง กรมชลประทาน ได้การบริหารจัดการน้ำให้เป็นไปตามแผนที่วางไว้ และส่งน้ำให้ทุกภาคส่วนอย่างทั่วถึงและเป็นธรรมตลอดมา รวมถึงประชาสัมพันธ์ทำความเข้าใจเกี่ยวกับสถานการณ์น้ำให้กับผู้ใช้น้ำและประชาชนได้รับทราบอย่างต่อเนื่องนอกจากนี้ มีการวางแผนการจัดสรรน้ำตามลำดับความสำคัญของการใช้น้ำ โดยเน้นในเรื่องของการสนับสนุนน้ำดิบเพื่อผลิตน้ำประปาสำหรับใช้ในการอุปโภคบริโภคเป็นหลัก รองลงมาคือ เรื่องของการรักษาระบบนิเวศและน้ำเพื่อการเกษตร และขอความร่วมมือจากประชาชนทุกภาคส่วนใช้น้ำอย่างประหยัดที่สุดอย่างไรก็ตาม เหลือเวลาอีกประมาณ 1 เดือน ก็จะเข้าสู่ช่วงปลายของช่วงหน้าแล้ง และจะมีฝนตกลงมาในช่วงต้นเดือนพฤษภาคมตามการคาดการณ์ของกรมอุตุนิยมวิทยา กรมชลประทาน และหน่วยงานที่เกี่ยวข้องได้เตรียมวางแผนการบริหารจัดการน้ำในระยะต่อไปด้วย เพื่อเข้าไปแก้ปัญหาในพื้นที่ได้อย่างรวดเร็วและมีประสิทธิภาพ